गीता एक ऐसा विलक्षण ग्रंथ है, जिसका आज तक ना तो कोई पार पा सका, ना पार पाता है, ना पार पा सकेगा और ना पार पा ही सकता है। गहरे उतरकर इसका अध्ययन-मनन करने पर नए-नए विलक्षण भाव प्रकट होते रहते हैं। गीता में जितना भाव भरा है, उतना बुद्धि में नहीं आता। जितना बुद्धि में आता है, उतना मन में नहीं आता। जितना मन में आता है, उतना कहने में नहीं आता। जितने कहने में आता है, उतना लिखने में नहीं आता। गीता असीम है, पर उसकी टीका सीमित ही होती है।